KIRJALLINEN KYSYMYS P-3389/00

esittäjä(t): Christos Zacharakis (PPE-DE) komissiolle

(25. lokakuuta 2000)

Aihe: Vaalien yhteydessä tapahtuneet rikkomukset ja vilpilliset menettelyt Albaniassa

Kuusi kreikkalaista parlamentin jäsentä, jotka menivät yhdessä muiden kansainvälisten tarkkailijoiden kanssa seuraamaan uudelleen järjestettyjä kunnallisvaaleja Himaran alueelle Albaniaan sen jälkeen, kun Omonia-KEAD-puolue oli esittänyt syytöksiä kunnallisvaalien 1.10.2000 pidetyllä ensimmäisellä kierroksella esiintyneestä väkivallasta ja vilpillisistä menettelyistä, totesivat laajamittaisia rikkomuksia ja vilpillisiä menettelyitä ja esittivät niitä koskevia syytöksiä.

1. Onko komissio tietoinen siitä, että albanialaiset viranomaiset sulkivat merivoimien harjoituksiin liittyvien muodollisten menettelyjen tekosyyllä meri- ja maarajat, minkä tuloksena monet Himaran alueen asukkaat eivät voineet tulla äänestämään? Onko se tietoinen myös siitä, että Albanian poliisi suoritti pidätyksiä ja pelotteli Himaran asukkaita, ja vaalipäivänä poliisivoimat pahoinpiteli äänestäjiä ennennäkemättömän väkivaltaisesti tarkkailijoiden ja parlamentin jäsenten ryhmän nähden sekä heitti äänestyslippuja vaaliuurniin, karkotti vaalivalvojia, muutti vaaliluetteloita ja pidätti monia henkilöitä, minkä seurauksena ehdokas Vasilis Bolanos ja Omonia-KEAD-puolue ilmoittivat, etteivät ne hyväksy vaalien tulosta?

2. Mikä on komission kanta havaittuihin räikeisiin rikkomuksiin, jotka tapahtuivat kunnallisvaalien toisella kierroksella Nanon hallituksen tuella ja Berishan oppositiopuolueen suvaitessa asian, ja mihin toimiin se aikoo ryhtyä Albanian hallitusta vastaan, jotta vaalit järjestettäisiin uudelleen kyseisellä alueella?

3. Onko mahdollista lykätä neuvoston päätöstä makrotaloudellisen rahoitusavun myöntämisestä Albanialle(1) oikeusvaltion luomista ja ihmisoikeuksien kunnioittamista koskevien ehtojen rikkomisen vuoksi?

4. Aiotaanko suhteita Albaniaan harkita uudelleen, varsinkin neuvoston päätöksen antamista, jolla komissio valtuutetaan neuvottelemaan vakaus- ja assosiaatiosopimus Albanian kanssa?

(1) EYVL L 110, 28.4.1999, s. 13.

Christopher Pattenin komission puolesta antama yhteinen vastaus kirjallisiin kysymyksiin E-3349/00 ja P-3389/00

(20. marraskuuta 2000)

Komissio on tietoinen Albaniassa lokakuussa 2000 järjestettyihin paikallisvaaleihin ja erityisesti niiden toiseen kierrokseen liittyvistä väärinkäytöksistä ja puutteista, joista Euroopan turvallisuus- ja yhteistyöjärjestön (ETYJ), demokraattisten instituutioiden ja ihmisoikeuksien toimiston (ODIHR) ja Euroopan neuvoston yhteinen vaalitarkkailuvaltuuskunta raportoi. Komissio on arvoisien parlamentin jäsenten tavoin huolestunut erityisesti Himaran alueella havaituista väärinkäytöksistä ja kansallismielisestä kampanjasta, johon sisältyi kreikkalaisvähemmistöä edustavan puolueen ehdokkaan ja mahdollisten äänestäjien pelottelua. Komissio katsoo, että Albanian hallituksen on varmistettava kaikkien väärinkäytösten tarkka tutkinta oikeusvaltioperiaatteen ja uuden vaalilain säännösten mukaisesti. Sen on myös ETYJ:n ja ODIHR:n antamien suositusten mukaisesti taattava tehokkaat muutoksenhakukeinot ja keskusvaalilautakunnan asianmukainen toiminta.

Neuvoston huhtikuussa 1999 hyväksymän makrotaloudellisen rahoitusavun ehtona on se, että Albania kunnioittaa ihmisoikeuksia ja demokratian periaatteita, ja yhteisö voi keskeyttää sen myöntämisen. Rahoitusavun täytäntöönpano on tällä hetkellä keskeytyksissä odotettaessa, että Albanian viranomaiset hyväksyvät tietyt täytäntöönpanoon liittyvät tekniset yksityiskohdat.

Tällä hetkellä ei ole olemassa virallista neuvoston antamaa toimeksiantoa, jonka nojalla komissio voisi neuvotella vakautus- ja assosiaatiosopimuksen Albanian kanssa. Ihmisoikeuksien ja demokratian periaatteiden kunnioittaminen, myös vaalien yhteydessä, on luonnollisestikin olennainen tekijä EU:n vakautus- ja assosiaatioprosessissa. Tämä otetaan huomioon myös arvioitaessa, voidaanko tulevaisuudessa aloittaa neuvottelut tällaisesta sopimuksesta.

Poliisitoimen, julkishallinnon ja oikeuslaitoksen aloilla on jo olemassa instituutioiden kehittämistä, ihmisoikeuksia ja vähemmistöjen oikeuksia sekä oikeusvaltioperiaatetta tukeva laaja yhteisön avustuspaketti, jonka tarkoituksena on auttaa Albaniaa täyttämään eurooppalaiset vaatimukset. Valtiosta riippumattomat järjestöt saavat lisäksi tukea demokratiaa ja ihmisoikeuksia koskevasta eurooppalaisesta aloitteesta. Hankkeisiin sisältyvät muun muassa tietoisuuden lisääminen ihmisoikeuksien merkityksestä kansalaisyhteiskunnan rakentamisessa, suvaitsevaisuutta edistävien radio- ja televisio-ohjelmien tuottaminen ja toimittajaverkkojen tukeminen. Lisäksi Albania osallistuu Kaakkois-Euroopan vakaussopimuksen yhteydessä erityisiin vähemmistöjen oikeuksia edistäviin aluetason toimiin.